### Resume

Det kommunale Billedkunstråd blev nedsat af Byrådet i 2012. Da Billedkunstrådet ikke længere er i funktion lægges der op til, at rådet nedlægges.

### Sagsfremstilling

Billedkunstrådet i Vejle Kommune blev nedsat af Byrådet i 2012 med det formål at fremme billedkunsten lokalt og bidrage til dens kvalitet og udvikling.

Med nedsættelse af Billedkunstrådet var det intentionen, at rådet skulle sikre en dynamisk koordinering inden for området, og agere som konsulent i forbindelse med æstetiske og kunstfaglige spørgsmål. Billedkunstrådets vedtægter er godkendt af Byrådet, og i henhold til vedtægterne består rådet af syv medlemmer. Rådets funktionsperiode følger den kommunale valgperiode.

Billedkunstrådet har følgende sammensætning:

* To byrådsmedlemmer (Byrådet udpegede på deres møde d. 9. februar 2022, sag 32, Ron Vestergaard og Sonja Jepsen)
* Tre kunstfaglige repræsentanter efter indstilling fra Billedkunstforeningen (BKF)
* En repræsentant fra kunstmuseet med kunstfaglig baggrund, efter indstilling fra museumschefen i Vejle Kommune
* En repræsentant fra design- eller arkitektverdenen

Byrådet behandlede på deres møde d. 22. juni 2022, sag 120, en anmodning fra Billedkunstrådet om aflønning af de tre kunstfaglige repræsentanter i Billedkunstrådet. Byrådet godkendte Kultur- og Idrætsudvalgets indstilling i sagen som var, at man ikke tager stilling til udmøntning af vederlag til billedkunstnerne i Billedkunstrådet, så længe der pågår et arbejde omkring udredning af vederlag til medlemmer af diverse råd og nævn i Vejle Kommune.

Der foreligger endnu ikke et resultat af arbejdet omkring udredning af vederlag til medlemmer af diverse råd og nævn i Vejle Kommune. Billedkunstrådet er i øjeblikket ikke fungerende, da de kunstfaglige repræsentanter ikke ønsker at deltage i rådet, så længe de ikke får vederlag for det. Samtidig betyder det, at billedkunstnerne aktuel ikke har mulighed for at søge om støtte ved hjælp af [adresse] midler. Rådets seneste møde var 25. april 2022.

På baggrund heraf er det forvaltningens anbefaling, at Billedkunstrådet nedlægges. Forvaltningen anbefaler samtidig, at Kultur- og Idrætsudvalget forholder sig til hvordan budgettet for Billedkunstrådet på 50.000 kr. udmøntes, såfremt Byrådet træffer afgørelse om nedlæggelse af Billedkunstrådet.

### Klima og resiliensvurdering

Ingen bemærkninger.

### Sagens videre forløb

Sagen skal efterfølgende behandles af Byrådet.

### Historik

Kultur- og Sundhedsdirektøren indstiller, 5. september 2023, pkt. 116:

at det kommunale Billedkunstråd nedlægges.

Beslutning fra Kultur- og Idrætsudvalget, 5. september 2023, pkt. 116:

Anbefales. Lennarth Rasmussen tog forbehold.

Lars Nørgaard deltog ikke i sagens behandling.

Beslutning fra Økonomiudvalget, 25. september 2023, pkt. 196:

Anbefales.

Ida Kristoffersen tog forbehold for sin stillingtagen til Byrådets behandling af sagen.

Fraværende: Rolf Koch.

### Beslutning

Godkendt.

Ida Kristoffersen, Inge Kristensen og Lennarth Rasmussen stemte imod.

Fraværende: Tommy Jepsen. I stedet mødte Øvli Jeppesen.